
Πειραιάς, 11 Αυγούστου 2026

ΔΕΛΤΙΟ ΤΥΠΟΥ

ΙΣΠ: Παράταση για το Ψηφιακό Αποθετήριο ζητούν οι γιατροί έως 31 Δεκεμβρίου

Ο Πρόεδρος του Ιατρικού Συλλόγου Πειραιά κ. Νικόλαος Πλατανησιώτης προτείνει τρίμηνη μεταβατική περίοδο και πολύ καλή προετοιμασία για την ψηφιακή μετάβαση, η οποία συνιστά σημαντική μεταρρύθμιση, τονίζοντας επιπλέον ότι πρέπει να γίνει σωστά, με ασφάλεια και χωρίς να διακυβεύονται οι αποζημιώσεις των παρόχων Υγείας.

Την άμεση αναστολή της υποχρεωτικής εφαρμογής της καταχώρισης των αποτελεσμάτων διαγνωστικών εργαστηριακών εξετάσεων στο Ψηφιακό Αποθετήριο ζητεί ο Ιατρικός Σύλλογος Πειραιά, ως προϋπόθεση για την αποζημίωση των παρόχων από τον ΕΟΠΥΥ.
Η υποχρεωτική εφαρμογή έχει προγραμματιστεί να ξεκινήσει από 1η Σεπτεμβρίου 2026, σύμφωνα με την υπ’ αρ. ΔΒ2Β/464/οικ.18441/29.07.2026 ενημέρωση του ΕΟΠΥΥ. Σύμφωνα όμως με επιστολή που εστάλη στον Διοικητή του Εθνικού Οργανισμού Παροχής Υπηρεσιών Υγείας (ΕΟΠΥΥ) κ. Αθανάσιο Ζαμάνη εκφράζονται παρατηρήσεις αλλά και προτάσεις από τις οποίες εξαρτάται η επιτυχία αυτής της μεταρρύθμισης. 
Ο Ιατρικός Σύλλογος Πειραιά ξεκαθαρίζει στηρίζει τον ψηφιακό εκσυγχρονισμό του συστήματος Υγείας, τη διαλειτουργικότητα των πληροφοριακών συστημάτων και κάθε προσπάθεια που ενισχύει τη διαφάνεια και την καλύτερη εξυπηρέτηση των πολιτών.
Ωστόσο, η σύνδεση της καταχώρισης των αποτελεσμάτων με την αποζημίωση των διαγνωστικών εξετάσεων αποτελεί σημαντική τεχνική και λειτουργική αλλαγή. Για τον λόγο αυτό απαιτείται επαρκής χρόνος προετοιμασίας, δοκιμών και προσαρμογής όλων των εμπλεκομένων.

Σοβαρά τεχνικά ζητήματα
Η ψηφιακή μετάβαση προϋποθέτει ομαλή διασύνδεση των πληροφοριακών συστημάτων των εργαστηρίων με την πλατφόρμα της ΗΔΙΚΑ και τον ΕΟΠΥΥ. Παράλληλα, απαιτείται η ορθή αντιστοίχιση και κωδικοποίηση των εξετάσεων, η διασφάλιση της ακρίβειας των μεταδιδόμενων δεδομένων και η ολοκλήρωση των αναγκαίων τεχνικών δοκιμών.
Ιδιαίτερη ανησυχία προκαλεί στη διοίκηση του Ιατρικού Συλλόγου Πειραιά, το γεγονός ότι, σύμφωνα με την ενημέρωση του ΕΟΠΥΥ, τα υποχρεωτικά πεδία που απαιτούνται για τη διασύνδεση αναμένεται να προσδιοριστούν με νεότερη ανακοίνωση της ΗΔΙΚΑ.
Επομένως, οι τελικές τεχνικές προδιαγραφές δεν έχουν ακόμη οριστικοποιηθεί πλήρως, ενώ η έναρξη της υποχρεωτικής εφαρμογής έχει ήδη προσδιοριστεί για την 1η Σεπτεμβρίου.
Το χρονικό περιθώριο είναι ιδιαίτερα περιορισμένο. Επιπλέον, η περίοδος του Αυγούστου δημιουργεί αντικειμενικές δυσκολίες στη διαθεσιμότητα τεχνικών ομάδων, εταιρειών λογισμικού και επιχειρησιακού προσωπικού.
Ο κίνδυνος τεχνικών αστοχιών δεν αφορά μόνο τους παρόχους. Ενδέχεται να οδηγήσει σε αδικαιολόγητες περικοπές ή καθυστερήσεις αποζημιώσεων, ακόμη και σε περιπτώσεις όπου οι εξετάσεις έχουν πραγματοποιηθεί κανονικά και τα αποτελέσματά τους έχουν παραχθεί.

Ο ΙΣΠ ζητεί τρίμηνη μεταβατική περίοδο
Για τους λόγους αυτούς, ο Ιατρικός Σύλλογος Πειραιώς ζητεί με την επιστολή του προς τον κ. Ζαμάνη να χορηγηθεί τρίμηνη μεταβατική περίοδος έως τις 31 Δεκεμβρίου 2026, ώστε η πλήρης σύνδεση της αποζημίωσης των εξετάσεων με την καταχώριση στο Ψηφιακό Αποθετήριο να αρχίσει από την 1η Ιανουαρίου 2027.

Αυτή η μεταβατική περίοδος θα επιτρέψει:
1. Την οριστικοποίηση και πλήρη κοινοποίηση των τεχνικών προδιαγραφών της ΗΔΙΚΑ.
2. Την ολοκλήρωση των απαιτούμενων τεχνικών αναπτύξεων και διασυνδέσεων.
3. Τη διενέργεια εκτεταμένων δοκιμών και πιλοτικής λειτουργίας.
4. Τον εντοπισμό και τη διόρθωση τεχνικών αποκλίσεων πριν από την οριστική εφαρμογή.
5. Την επαρκή ενημέρωση και προετοιμασία των ιατρών και των διαγνωστικών εργαστηρίων.
6. Την αποφυγή αδικαιολόγητων περικοπών στις αποζημιώσεις των παρόχων.

Αναγκαίος ο θεσμικός διάλογος
Ο Ιατρικός Σύλλογος Πειραιά ταυτόχρονα καλεί να πραγματοποιηθεί άμεση συνάντησης εργασίας μεταξύ της Διοίκησης του ΕΟΠΥΥ,  της ΗΔΙΚΑ, του Υπουργείου Υγείας και των εκπροσώπων των ιατρών και των εργαστηριακών φορέων.
Στόχος πρέπει να είναι η καταγραφή και επίλυση των τεχνικών και λειτουργικών προβλημάτων και η συμφωνία σε ένα ρεαλιστικό, ασφαλές και εφαρμόσιμο χρονοδιάγραμμα από το οποίο εξαρτάται η επιτυχία τούτης της μεταρρύθμισης. 
Επίσης, ο Ιατρικός Σύλλογος Πειραιά προτείνει τη συγκρότηση κοινής ομάδας εργασίας, με τη συμμετοχή όλων των εμπλεκόμενων φορέων, ώστε τα προβλήματα να αντιμετωπιστούν πριν από την οριστική ενεργοποίηση της διαδικασίας.

Δήλωση κ. Νίκου Πλατανησιώτη
Ο Πρόεδρος του Ιατρικού Συλλόγου Πειραιώς κ. Νίκος Πλατανησιώτης σε δήλωσή του επισημαίνει τα ακόλουθα: 
«Η ψηφιακή μετάβαση αποτελεί αναγκαία και θετική εξέλιξη για την αναβάθμιση της Υγείας. Ωστόσο, δεν μπορεί να προχωρήσει αποτελεσματικά χωρίς τεχνική ετοιμότητα, σαφείς προδιαγραφές, επαρκή χρόνο προσαρμογής και ουσιαστικό διάλογο με τους επαγγελματίες που καλούνται να εφαρμόσουν το νέο σύστημα.
Με την επιστολή που απηύθυνε προς τον κ. Αθανάσιο Ζαμάνη, ο Ιατρικός Σύλλογος Πειραιά ζητεί από τον ΕΟΠΥΥ και την ΗΔΙΚΑ να λάβουν υπόψιν τους τις πραγματικές συνθήκες λειτουργίας των ιατρείων και των διαγνωστικών εργαστηρίων, αλλά και να διασφαλίσουν ότι η νέα διαδικασία δεν θα οδηγήσει σε οικονομική επιβάρυνση των παρόχων, ούτε σε προβλήματα στην εξυπηρέτηση των ασφαλισμένων.
Για εμάς είναι θέμα ευθύνης έναντι όλων, η ψηφιακή μετάβαση να γίνει σωστά, με ασφάλεια και χωρίς να κινδυνεύει η αποζημίωση των ιατρών και των παρόχων Υγείας».

